和如晦遊臨淄園示元明
作者：韓維
朝代：宋

paragraphs: 平津開館大道西，桃夭杳姹通園蹊。
東風入林朱白動，次第裝遍枝高低。
紅梅最好花正盛，我時往看歸仍携。
爾來風雨就零謝，忍見踏盡隨春泥。
廣文先生厭閑冷，投書結伴散馬蹄。
主人同僚相門出，未肯朝暮甘鹽齏。
歡然握手喜迎候，促具并走子與妻。
插芳咀甘不知去，歸舍已見鷄在栖。
坐揮大句鄙凡近，脫落塵迹登天梯。
不因時節自娛放，頗置白黑爲愁凄。
我昏如此漫不省，何異車鼓樂鷃鼷。
長安綠酒春正美，與子一醉萬事齊。